CELEX: 32015R2317
Language: bg
Date: 2015-12-08 00:00:00
Title: Регламент за изпълнение (ЕС) 2015/2317 на Комисията от 8 декември 2015 година относно класирането на някои стоки в Комбинираната номенклатура

12.12.2015   
            
            
               BG
            
            
               Официален вестник на Европейския съюз
            
            
               L 328/55
            
         РЕГЛАМЕНТ ЗА ИЗПЪЛНЕНИЕ (ЕС) 2015/2317 НА КОМИСИЯТА
   от 8 декември 2015 година
   относно класирането на някои стоки в Комбинираната номенклатура
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
   като има предвид, че:
   
               (1)
            
            
               С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87, е необходимо да се приемат мерки относно класирането на стоките, посочени в приложението към настоящия регламент.
            
         
               (2)
            
            
               С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.
            
         
               (3)
            
            
               В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.
            
         
               (4)
            
            
               Целесъобразно е да се предвиди обвързващата тарифна информация, която е издадена във връзка с обхванатите от настоящия регламент стоки, но която не е в съответствие с настоящия регламент, да може да продължи да бъде използвана от титуляря за известен период от време в съответствие с член 12, параграф 6 от Регламент (ЕИО) № 2913/92 на Съвета (2). Този период следва да бъде определен на три месеца.
            
         
               (5)
            
            
               Мерките, предвидени в настоящия регламент, са в съответствие със становището на Комитета по Митническия кодекс,
            
         ПРИЕ НАСТОЯЩИЯ РЕГЛАМЕНТ:
   Член 1
   Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
   Член 2
   Обвързващата тарифна информация, която не е в съответствие с настоящия регламент, може да продължи да бъде ползвана съгласно член 12, параграф 6 от Регламент (ЕИО) № 2913/92 за срок от три месеца от датата на влизане в сила на настоящия регламент.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 8 декември 2015 година.
      
         
            За Комисията,
         
         
            от името на председателя,
         
         Heinz ZOUREK
         
            Генерален директор на генерална дирекция „Данъчно облагане и митнически съюз“
         
      
   
   
      (1)  ОВ L 256, 7.9.1987 г., стр. 1.
   
      (2)  Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (ОВ L 302, 19.10.1992 г., стр. 1).
   
      ПРИЛОЖЕНИЕ
      
                  Описание на стоките
               
               
                  Класиране
                  (код по КН)
               
               
                  Основания
               
            
                  (1)
               
               
                  (2)
               
               
                  (3)
               
            
                  Ръкавна шевна машина от вида за домакински цели, с вграден електрически двигател с изходна мощност 70 W, оборудвана по принцип с иглена плочка, притискащо краче, грайфер за калерче, органи за управление, вградена лампа, крачен педал с кабел и различни принадлежности (например калерчета, водачи, набор игли, двойни игли и др.). Тя е с приблизително тегло 7 kg (включително двигателя) и разполага с над 24 шевни програми. Има стойност над 65 EUR.
                  Шевната машина работи с горен и долен конец. Единият конец се вдява в иглата, а другият се прекарва отдолу от совалка (совалков бод). Шевната машина може да прави различни видове шевове, но всички тези шевове се основават на принципа, описан по-горе. Машината може само да имитира бод оверлог и не може да отрязва издаващ се материал в рамките на една и съща операция.
               
               
                  8452 10 11
               
               
                  Класирането се определя от разпоредбите на общи правила 1 и 6 за тълкуване на Комбинираната номенклатура и от описанието на кодове по КН 8452, 8452 10 и 8452 10 11.
                  Предвид функцията, конструкцията, физическите характеристики и начина ѝ на действие следва да се счита, че шевната машина е от вида само за совалков бод от подпозиция 8452 10, тъй като тя може да изпълнява само шевове на принципа на совалковия бод (виж също обяснителните бележки към Комбинираната номенклатура за подпозиции 8452 10 11 и 8452 10 19, позиция 1, буква а).
                  Следователно продуктът трябва да бъде класиран в код по КН 8452 10 11 като шевна машина за домакински цели, само за совалков бод, с единична стойност над 65 EUR.